
VOLT HASZNA A KORONAVÍRUSNAK? - AVAGY HOZHAT-E STRUKTURÁLIS VÁLTOZÁST A KORONAVÍRUS AZ EGÉSZSÉGÜGYI SZAKPOLITIKÁBAN

A dolgozat a megszakított egyensúly elmélete és a közpolitikai ciklus lépései köré épül. A
vizsgálat középpontjában a koronavírus magyar egészségügyi szakpolitikára gyakorolt hatása
áll, melyet makro szinten a megszakított egyensúlyelmélet segítségével, valamint annak
alapfogalmaival vezet végig, mikro szinten pedig a közpolitikai ciklus lépésein keresztül
elemez. Makro szinten azonosítja, hogy az egészségügy egy makacs probléma, mely
strukturális változásokat előidéző megoldásokat követel. Emellett a kutatás megállapítja, hogy
a koronavírus megjelenése előtt a kormány az ágazatban inkrementális, látszatintézkedéseket
tett a javulás érdekében. A koronavírus járványt a dolgozat exogén sokként azonosítja, és az
erre reagáló a Magyar Orvosi Kamara javaslatát és a Magyar Közlönyben megjelenő 2020. évi
C. egészségügyi szolgálati jogviszonyról szóló törvényt veti össze. Az összevetés arra az
eredményre jut, hogy bértábla és a hálapénz tekintetében strukturális megoldásokat eszközöl a
kormány. Mikro szinten a Portfolio, Index, HVG, Origo hírportálokról összegyűjtött 175 cikk
alapján megy végig a közpolitikai ciklus öt lépésén. A cikkek alapján beazonosítja a napirendre
tűzés, közpolitika formálás, döntéshozatal, végrehajtás és értékelés szakaszokat. Összességében
a dolgozat alátámasztja, hogy a koronavírus egy olyan exogén sokkot jelentett az egészségügyi
szakpolitika szempontjából Magyarország számára, amely a hálapénzre és az orvosok
bérezésére strukturális megoldások folyamatát indította el.



